อบจ.พังงา ปิดท่าเรือ หลังฝนตกหนักต่อเนื่อง กระแสน้ำซัดโป๊ะจมน้ำ
นายบำรุง ปิยนามวาณิช นายก อบจ.พังงา นำเจ้าหน้าที่กองช่างเข้าตรวจสอบท่าเทียบเรือบ้านท่าด่าน ต.เกาะปันหยี อ.เมืองพังงา หลังจากได้รับแจ้งว่า โป๊ะที่ใช้เทียบเรือให้ผู้โดยสารขึ้นลงได้ถูกกระแสน้ำจากคลองพังงา ที่มีปริมาณมากจากการที่เกิดฝนตกหนักอย่างต่อเนื่อง ซัดโป๊ะเสียหายจนจมน้ำ ไม่สามารถลอยขึ้น-ลงตามระดับน้ำได้ จนทำให้ชาวบ้านและนักท่องเที่ยว โดยเฉพาะชาวบ้านที่อาศัยอยู่ในทะเล ซึ่งจะใช้ท่าเรือแห่งนี้เป็นหลักได้รับผลกระทบ เจ้าหน้าที่จึงได้นำป้ายมาติดประกาศปิดปรับปรุงชั่วคราว





นายบำรุง ปิยนามวาณิช เปิดเผยว่า ท่าเทียบเรือท่ากลางของ อบจ.พังงา เป็นท่าเรือหลักที่ชาวบ้านที่อาศัยอยู่ตามเกาะในอ่าวพังงาใช้มากที่สุด จากการตรวจสอบพบว่า สภาพของโป๊ะที่มีสภาพเก่าและใช้งานมานานได้กระแสน้ำขึ้นลงซัดจนชำรุดจมอยู่ในน้ำ ล่าสุดทาง อบจ.พังงาได้อนุมัติงบประมาณจำนวน 3.2 ล้านเพื่อเตรียมซ่อมปรับปรุงไว้เรียบร้อยแล้ว คาดว่าจะใช้เวลาประมาณ 6 เดือน ในระหว่างนี้ขอให้ไปใช้ท่าเรืออีก 3 จุดที่ยังใช้งานได้เป็นปกติ ประกอบด้วย ท่าเหนือ ท่าใต้ และท่าหน้าร้านอาหารจ่าจรัญ โดยทาง อบจ.พังงา จะเร่งรัดซ่อมปรับปรุงโดยเร็วต่อไป